b'\n_START_ARTICLE_\nMirjam Milhar\xc4\x8di\xc4\x8d Hladnik\n_START_SECTION_\n\xc5\xbdivljenje in delo\n_START_PARAGRAPH_\nLeta 1984 je na Fakulteti za sociologijo, politi\xc4\x8dne vede in novinarstvo v Ljubljani diplomirala na temo Dru\xc5\xbebene neenakosti v izobra\xc5\xbeevanju. Leta 1987 se je vpisala na podiplomski \xc5\xa1tudij na Oddelek za sociologijo na Filozofski fakulteti v Ljubljani. Magistrsko nalogo z naslovom Egalitarizem in \xc5\xa1olski aparat je uspe\xc5\xa1no zagovarjala leta 1989. Leta 1994 je doktorirala z disertacijo \xc5\xa0ola kot instrument konstituiranja dr\xc5\xbeavljanstva in enakosti pravic._NEWLINE_\xc5\xbde leta 1986 se je kot mlada raziskovalka zaposlila na Pedago\xc5\xa1kem in\xc5\xa1titutu v Ljubljani, leta 1992 pa je postala asistentka na Pedago\xc5\xa1ki fakulteti v Ljubljani. Leta 1995 je postala docentka in nosilka predmeta Sociologija vzgoje. Leta 1999 se je zaposlila na In\xc5\xa1titutu za slovensko izseljenstvo in migracije ZRC SAZU v Ljubljani, kjer je znanstvena svetnica. Je tudi izredna profesorica, ki predava na Univerzi v Ljubljani in Univerzi v Novi Gorici ter tujih univerzah, predvsem v Nem\xc4\x8diji in na Norve\xc5\xa1kem._NEWLINE_Po izobrazbi je sociologinja, ki se ukvarja s sociologijo izobra\xc5\xbeevanja in migracijskimi ter \xc5\xbeenskimi \xc5\xa1tudijami. V okviru sociologije se ukvarja s politiko \xc5\xa1olskih reform, dr\xc5\xbeavljansko vzgojo ter \xc4\x8dlovekovimi pravicami, v zadnjem \xc4\x8dasu v kontekstu integracije migrantov. V okviru \xc5\xbeenskih \xc5\xa1tudij se ukvarja z analizo neenakopravnosti med spoloma in zgodovinskimi primeri izbrisanih dru\xc5\xbebeno in politi\xc4\x8dno pomembnih \xc5\xbeensk v Sloveniji ter z migrantkami. V okviru migracijskih \xc5\xa1tudij jo zanimajo interdisciplinarni pristopi \xe2\x80\x93 zgodovinski, sociolo\xc5\xa1ki in feministi\xc4\x8dni \xe2\x80\x93 ter izvirni metodolo\xc5\xa1ki prijemi, od metod ustne zgodovine do analiz dru\xc5\xbeinskih migrantskih korespondenc in migrantskih avto/biografskih tekstov. Redno objavlja doma in v tujini. Raziskovalno delo zna predstaviti tudi \xc5\xa1ir\xc5\xa1i javnosti, s filmom, predavanji razli\xc4\x8dnim naslovnikom doma in v tujini ter pri izvajanju \xc5\xa1tudijskih programov za doma\xc4\x8de in tuje \xc5\xa1tudente. Je glavna urednica mednarodne znanstvene revije Dve domovini (Two Homelands)._NEWLINE_Podro\xc4\x8dja delovanja: politika izobra\xc5\xbeevanja, migracije, migrantke, \xc4\x8dlovekove in otrokove pravice.'